b'\n_START_ARTICLE_\nDru\xc5\xbeina (\xc4\x8dasopis)\n_START_PARAGRAPH_\nDru\xc5\xbeina je slovenski katoli\xc5\xa1ki tednik, ki je pri\xc4\x8del izhajati 7. maja 1952. Najprej je bila katoli\xc5\xa1ki \xc4\x8dasopis na Primorskem kot list gori\xc5\xa1ke administrature, potem pa je postopoma postala vseslovenski katoli\xc5\xa1ki \xc4\x8dasopis. Izhajala je \xc5\xa1tirinajstdnevno Od leta 1972 naprej izhaja tedensko, postopoma pa spreminja tudi obseg in zunanjo podobo, bogatej\xc5\xa1i pa sta postajali tudi njena vsebina in oblika. Leta 1995 je tednik pove\xc4\x8dal obseg na 24 strani, jeseni leta 1998 pa na 32 strani in postopno spreminja zunanjo podobo._NEWLINE_Dru\xc5\xbeina v lu\xc4\x8di katoli\xc5\xa1kega dru\xc5\xbebenega nauka obravnava vsa podro\xc4\x8dja \xc5\xbeivljenja, na poseben na\xc4\x8din pa je namenjena slovenskim dru\xc5\xbeinam doma in po svetu. Zato ima tudi posebno mese\xc4\x8dno prilogo\xc2\xa0Na\xc5\xa1a dru\xc5\xbeina. Na svojih tedenskih straneh tednik prina\xc5\xa1a novice iz \xc5\xbeivljenja Cerkve v Sloveniji in v svetu, objavljajo komentarje, reporta\xc5\xbee, poro\xc4\x8dajo o kulturnih dogodkih in mno\xc5\xbeici drugega, kar je pomembno za slovenskega kristjana._NEWLINE_Do leta 2000 je izhajalo po 50 poslej pa po 52 \xc5\xa1tevilk tednika Dru\xc5\xbeina. Naro\xc4\x8dnino pla\xc4\x8dujejo stalni naro\xc4\x8dniki (teh je 95 odstotkov) vnaprej v enem, po dogovoru pa lahko tudi v ve\xc4\x8d obrokih.\xc2\xa0_NEWLINE_Direktor Dru\xc5\xbeine je Tone Rode, odgovorni urednik tednika pa je Bo\xc5\xa1tjan Debevec, ki je leta 2017 zamenjal  Francija Petri\xc4\x8da (urednik je bil 25 let). Med sodelavci \xc4\x8dasopisa so med drugim Ivan \xc5\xa0tuhec, Drago Ocvirk, Alojz Rebula, Anton Jamnik, Brane Senega\xc4\x8dnik, Christian Goste\xc4\x8dnik, Metka Klevi\xc5\xa1ar, Branko Cestnik in drugi.'